Plastiekstaking: Lewensverlies en grootskaalse skadeEric Botha, besturende direkteur van Makulu, is ook aangerand. Foto: PCASA/Facebook Die Nasionale Metaalwerkersunie van Suid-Afrika (Numsa) moet die verantwoordelikheid dra vir die lewensverlies en vernietiging van eiendom tydens die plastiekstaking. Michael Waters, adjunkhoofsweep van die DA, het gesê talle mense is al ernstig beseer tydens die staking, sommige so ernstig dat hulle aan lewensondersteunende masjiene gekoppel is. Lesley Mphahlele (37), ŉ veiligheidswag en pa, is Dinsdag in die hospitaal dood nadat petrol Vrydag op hom uitgegooi en hy aan die brand gesteek is in Boksburg aan die Oos-Rand. Stakende werkers het al amok gesaai in Isando, Jetpark, Sebenza en Wadeville. Die Plastiekomskeppersvereniging van Suid-Afrika (PCASA) het Numsa vir die geweld blameer aangesien sy lede al nagenoeg agt weke staak, maar Numsa het verantwoordelikheid ontken. Volgens Waters was daar die afgelope drie weke minstens 10 aanvalle waartydens meer as 20 private voertuie aan die brand gesteek en vragmotors met petrolbomme bestook is. “Die polisie het ŉ verpligting om lewens en eiendom te beskerm en moet die wet afdwing en diegene wat die wet oortree, in hegtenis neem,” het Waters gesê. Foto: PCASA/Facebook “ŉ Veiligheidswag is dood weens erge brandwonde terwyl nog ŉ persoon in die waakeenheid van ŉ hospitaal behandel word en ŉ ander individu se vinger geamputeer moes word. Tog het die polisie nog niemand in hegtenis geneem in verband met die voorvalle nie.” Waters het gesê die Wet op Arbeidsverhoudinge maak voorsiening vir vreedsame betogings maar nie vir geweld nie. Hy het ook gesê die gemenereg maak voorsiening vir wederkerige aanspreeklikheid, wat beteken dat vakbondhoofde aanspreeklik gehou kan word as hul lede misdade pleeg terwyl hulle betoog. “Numsa se hoofde het nie die lewensverlies, geweld, intimidasie en vernietiging van eiendom veroordeel nie of daarop aangedring dat hul lede by die wet hou. Die betoging en gevolglike chaos is aan’t versprei en dit blyk die polisie is magteloos.” Numsa-lede staak al drie maande en dring aan op ŉ 15%-verhoging. PCASA en Numsa het vroeër die week ŉ dooiepunt bereik nadat hulle verlede maand die Kommissie vir Versoening, Bemiddeling en Arbitrasie (KVBA) genader het.